ועדת החינוך, התרבות והספורט, כנסת 18, פרוטוקול מספר 16, 2009-06-02 12:00

זבולון אורלב: שלום לכולם, אני מתכבד לפתוח את הישיבה.

זבולון אורלב: חשבתי שמורים שזכו להכרה מן הראוי שנכבד אותם גם בכנסת.

זבולון אורלב: אני מורה במקצועי, ואני יודע כמה קשה להצטיין כמורה.

זבולון אורלב: אז קודם כל – כמובן, לומר לכם תודה.

זבולון אורלב: להיבחר מתוך פוטנציאל של 120 אלף מורים שיש בישראל זו זכות גדולה מאד, מה עוד שמדובר פה על עבודה אישית ולא שום דבר מוסדי.

זבולון אורלב: עבודה אישית שלכם.

זבולון אורלב: אני שמח לראות אנשים צעירים.

זבולון אורלב: היה כאן דיון קודם על עתידן של המכללות להכשרת מורים.

זבולון אורלב: בשנים האחרונות הן ספגו זעזועים, דיבורים על איחוד וקיצוצים תקציביים.

זבולון אורלב: כולם מבינים שמכל הגורמים שמשפיעים על הצלחה בחינוך המורה הוא לב העניין.

זבולון אורלב: יכול להיות שיהיו חסרים בניינים, שעות הוראה, תקציבים, מעבדות - זה לא יפגע כל כך אם המורה הוא מאד איכותי.

זבולון אורלב: מורה איכותי יכול לכפר על הכל.

זבולון אורלב: סיפרתי בישיבה הקודמת שכאשר הייתי מנכ"ל משרד החינוך – לפני כ- 17 שנה, יום אחד היתה שביתה בחצור הגלילית ואז החלטתי להעלות את הנהלת המשרד לראות מה קורה.

זבולון אורלב: ההורים השביתו את המערכת כי הם לא היו מרוצים ממערכת החינוך, רצו עוד שעות הוראה, יום לימודים ארוך.

זבולון אורלב: באתי לשם וצפיתי בשיעורים.

זבולון אורלב: בסוף היום אספתי את ההורים והודעתי שאני לא מוסיף אף שעה לבית הספר.

זבולון אורלב: כשהתבקשתי להסביר את ההחלטה, אמרתי להם: ישבתי בכיתה א' ובכיתה ב'.

זבולון אורלב: ראיתי מורים שמקלקלים את הילדים שלכם ב- 24 שעות שבועיות.

זבולון אורלב: אז אתם רוצים עכשיו שאני אתן תוספת שעות למורים האלה, שיקלקלו את הילדים ב- 30 שעות שבועיות?

זבולון אורלב: במקום זה –נקצץ בשעות הוראה ונשלח את המורים להשתלמות.

זבולון אורלב: לבית הספר יש מבנה יפה, מעבדה, אולם ספורט.

זבולון אורלב: כל בסדר, חוץ מזה שהמורה לא בסדר.

זבולון אורלב: לכן המבצע הזה של "המורה של המדינה" הוא מבצע חשוב.

זבולון אורלב: המעמד של המורה קשור בשכר, קשור בתנאי עבודה, ובהחלט הייתי רוצה שלכל מורה יהיה חדר שלו שבו הוא יוכל לנהל את השיחה האישית, לבדוק מבחנים, לקיים התייעצויות.

זבולון אורלב: אבל גם בתנאים האלה מתברר שחשוב מאד שמציינים את אותם מורים.

זבולון אורלב: בכל חברה אנושית – לא רק בעדר של חיות שיש משכוכית, הכבש שהולך בראש העדר.

זבולון אורלב: תמיד יש מי שמוביל.

זבולון אורלב: זה נכון בעולם החי וזה עוד יותר נכון בחברה האנושית.

זבולון אורלב: בסופו של דבר, בעולם יש אנשים מעטים שקובעים את גורלה של החברה האנושית.

זבולון אורלב: גם בחברה של המורים אני חושב שברגע שמציינים את אותם מורים, מדווחים למה הם נבחרו, מה הם עושים וכדומה – זה גם מופת לרבים.

זבולון אורלב: כל אחד אומר – גם אני יכול.

זבולון אורלב: לא רק הם יכולים.

זבולון אורלב: מאיפה אתה?

מוחמד מוחסן: פאראדיס.

זבולון אורלב: מעמד המורה זה חלק מהעניין של הוקרת החברה, הוקרת המערכת כולה.

זבולון אורלב: עיתון "ידיעות אחרונות" יחד עם הסתדרות המורים עשו מעשה חשוב מאד ואני מקווה שגם יתמידו בו בשנים הקרובות.

זבולון אורלב: אסור רק להסתפק במבצע, אבל למבצע כזה יש תרומה יותר ממה שאתם חושבים.

זבולון אורלב: אני מציע שנשמע את מרטין עובדיה, מנהלת בית הספר בשדרות, בית ספר מרשת "עמית", שמנהלת את רשת החינוך בשדרות.

זבולון אורלב: מא' ועד יב'.

מרטין עובדיה: - - את בתי הספר היסודיים ממלכתיים.

מרטין עובדיה: רק התיכון הממלכתי.

זבולון אורלב: כולנו יודעים על התקופה הקשה שתושבי שדרות עברו ואני חושב שלב כל העם עם התושבים.

זבולון אורלב: ברוך השם היום יש ימים קצת יותר שקטים.

זבולון אורלב: אני אומר לכם שאני חושב שמה שקרה בשדרות – שמערכת החינוך ממשיכה לפעול כסדרה, ב- 6-8 שנים האחרונות שבה היא מופגזת, אני לא בטוח שיש לזה אח ורע בעולם.

זבולון אורלב: היו ימים גם של 40 קאסאמים ביום.

זבולון אורלב: אני מקדם בברכה את חברת הכנסת רונית תירוש שהיתה גם היא מנכ"לית במשרד החינוך.

רונית תירוש: לכבוד לי להגיע לישיבה הזו.

זבולון אורלב: מאיפה את?

נורית בלקין: לשעבר אני מקיבוץ מנחל עוז, לפני חודשיים עברתי לכוכב, לאור המצב הביטחוני.

זבולון אורלב: והרב איתן כדאן, שהוא מכפר אדומים, המורה של הנכד שלי.

זבולון אורלב: אמרתי שאני לא בטוח שיש עוד מקום בעולם שבו מערכת החינוך מתקיימת 8 שנים תוך כדי הפגזות.

זבולון אורלב: צריך להוקיר את המורים.

זבולון אורלב: אני עברתי חוויה כזו כאשר הייתי מנכ"ל בימי מלחמת המפרץ, שהיתה במשך חודש וחצי.

זבולון אורלב: גם אז אמרנו שאנחנו מערכת חינוך יחידה בעולם שבה ילדים הלכו ללמוד עם מסיכות אב"כ תוך כדי ירי של טילים.

זבולון אורלב: כשאני אומר שמקיימים את מערכת החינוך - מקיימים את הלימודים וגם מגיעים לתוצאות.

זבולון אורלב: התוצאות החינוכיות בשדרות לא רק שהן לא נופלות מאשר בשאר הארץ, בכמה מובנים הן אפילו עולות על הממוצעים.

זבולון אורלב: נעים לראות כאן מגוון מורים מאזורים שונים, ממגזרים שונים – החינוך הממלכתי, הממלכתי – דתי, החינוך הערבי.

זבולון אורלב: מה עם החינוך החרדי?

זבולון אורלב: אני לא יודע אם הם השתתפו.

זבולון אורלב: אולי כדאי לצרף גם אותם בשנה הבאה.

תמר טרבלסי חדד: לא היתה הגבלה.

רונית תירוש: ברשותך, באתי לראות מקרוב ולברך, אבל הייתי רוצה לשמוע מהם דברים.

רונית תירוש: כמה עצות נבונות – מה נכון להתעקש במערכת, הרי אי אפשר לתקן את כולה.

רונית תירוש: אתם, שהצלחתם עם התלמידים, כי התלמידים הרי בחרו אתכם, ובעיניי זה מעיד על עשייה בעידן שקשה להתחבר אל ילדים, והנה- הצלחתם.

רונית תירוש: האם יש לכם מתכון, מרשם קסם?

רונית תירוש: והאם יש לכם עצה למנכ"ל, דבר מסוים שצריך להתמקד בו?

מרטין עובדיה: אני מתעקשת על חינוך, נהלים, אכיפת תקנון - דברים יום יומיים מול עמידה בלחצים.

מרטין עובדיה: להקפיד גם בחירום על נהלים ועל שגרה יום יומית.

מרטין עובדיה: מילת הקסם היא - אין לדחות מאומה.

רונית תירוש: בקיצור – להיות קשוחים, לא לוותר בכלום.

מרטין עובדיה: מילת הקסם האמיתית היא כמובן - אהבה ואמונה, יחד עם נחישות.

מרטין עובדיה: צריך לבוא ולראות מה אפשר לעשות עם ילדים, עם משאב מאד חשוב במדינת ישראל ההון האנושי – מורים, ולרתום את כולם : הורים, מורים וילדים לאותה משימה מכוונת למידה, שבבסיסה מערכת חינוך ערכית מאד ברורה לכולם.

זבולון אורלב: חברת הכנסת תירוש ביקשה שתתמקדי.

זבולון אורלב: מה שאמרת עכשיו זה כל התורה על רגל אחת.

זבולון אורלב: תבחרי.

זבולון אורלב: בא אליך מנהל ואומר שהוא רוצה להצליח כמוך.

זבולון אורלב: תגידי מה הוא הדגש העיקרי.

מוחמד מוחסן: אני מורה למתמטיקה ומנחה באגף שח"ר.

מוחמד מוחסן: אני גר ומלמד בפארדיס.

מוחמד מוחסן: יש לנו בית ספר מקיף.

זבולון אורלב: את הבניין החדש בו חנכו בתקופת כהונתי כמנכ"ל.

זבולון אורלב: היתה שם בעיית ניקוז, אם אתה זוכר.

זבולון אורלב: היו שם בעיות עם הקצאת הקרקע, שכרגיל – זו הבעיה בכפרים הערבים.

מוחמד מוחסן: דובר פה על מטה קסם, ולא נתקלתי בזה.

מוחמד מוחסן: אני יודע על הרבה עבודה קשה בשטח יום יום, עבודה שמלווה באמונה, אמונה בעצמי, אמונה בילדים, ביכולת שלהם, ביכולת של המערכת להוביל את הילדים למקום טוב.

מוחמד מוחסן: וכמו שכבודו אמר – עמוד השדרה של העשייה זה המורה.

זבולון אורלב: למה אתה נבחרת, ולא החברים שלך?

מוחמד מוחסן: כי הובלתי מהלכים בבית הספר.

מוחמד מוחסן: עבדתי עם הקצוות – עבדתי עם תלמידי 5 יחידות במתמטיקה, שאלה היו התלמידים המצטיינים, הטובים, שאין להם בעיות משמעת ובעיות לימודיות.

מוחמד מוחסן: כמו כן עבדתי על העלאת מספר הניגשים ל – 5 יחידות.

מוחמד מוחסן: הצלחתי להרים את המספר מ- 2 תלמידים ל – 30 תלמיד.

זבולון אורלב: ראשי המועצה להשכלה גבוהה נכנסו לכאן.

זבולון אורלב: הם באו לישיבה הבאה.

זבולון אורלב: אתם יכולים להישאר.

מוחמד מוחסן: עבדתי עם הקצוות- עם תלמידי 5 יחידות למתמטיקה, והצלחתי להרים שם את מספר הניגשים והמסיימים מ – 2 לתלמידים ל – 28 תלמידים.

מוחמד מוחסן: ניגשו 30 ו – 2 לא עברו, אך ניגשו שוב עכשיו.

מוחמד מוחסן: בקצה השני עבדתי עם התלמידים המאד מתקשים.

מוחמד מוחסן: היתה לנו בעיית נשירה, אי התמדה בלימודים.

מוחמד מוחסן: הכנסנו פרויקט אומץ ומב"ר והצלחנו להגיע למקום ראשון בארץ – בשנה שעברה היו לנו 100 אחוז זכאות לבגרות.

מוחמד מוחסן: אלה תלמידים שהתחלנו אתם - -

זבולון אורלב: תלמידי מב"ר עם 100 אחוז הצלחה?

מוחמד מוחסן: לא.

מוחמד מוחסן: באומץ היה לנו 100 אחוז, שם יש יותר משאבים, עובדים יותר עם הילדים.

מוחמד מוחסן: בממוצע – 81 אחוז, אנחנו קוראים לזה אגף שח"ר, אנחנו לא מפרידים בין אומץ ומב"ר.

מוחמד מוחסן: כיתות אגף שח"ר.

מוחמד מוחסן: צברנו הצלחה טובה מאד.

רונית תירוש: איך גורמים למורה להיות כמוך – איך גורמים לכל המורים להיות כאלה אוהבים, נותנים - -

זבולון אורלב: ביום שתהיה מנהל בית ספר – איך תגרום לכל המורים להיות כמוך?

מוחמד מוחסן: אני אתפלל אותם.

מוחמד מוחסן: יש מושג במנהל עסקים שקוראים לו "תפלול" – זה לגרום לאחרים לעשות את מה שאתה רוצה שיעשו, מבלי להגיד להם.

מוחמד מוחסן: אתה צריך להוות דוגמה אישית.

מוחמד מוחסן: הרבה מורים היום הולכים בעקבותיי, רואים ותורמים.

מוחמד מוחסן: יש הצלחות ויש התמדה, ומורים גם רוצים לנסוע ברכבת ההצלחה הזו.

מוחמד מוחסן: הם גם אנשי מקצוע וגם רוצים להיות מצליחנים.

מוחמד מוחסן: הם רואים שעבודה קשה, הרבה שיחות אישיות עם התלמיד – זה חשוב מאד.

מוחמד מוחסן: תלמיד שאומר "בוקר טוב" בצורה לא יפה צריך לדאוג בסוף היום לדעת למה לא היה לו בוקר טוב.

זבולון אורלב: זו הנוסחה.

מוחמד מוחסן: זו הנוסחה.

מוחמד מוחסן: אני דיברתי מהשטח, מתוך זה שאני עובד עם התלמידים יום –יום.

זבולון אורלב: איך קיבלו הכפר את הזכיה שלך?

מוחמד מוחסן: כמובן שזה עורר רעש גדול.

מוחמד מוחסן: אני ועמיתיי לא אנשים שיש עליהם פוקוס כל הזמן.

מוחמד מוחסן: אנחנו אנשי עבודה של יום יום.

מוחמד מוחסן: אם אתה נחשף למראיינים ולכל מיני מצלמות, וללחצים – זה יפה, זה נחמד, אבל אמרתי לעמיתים שלי – אני מת לחזור לשגרה, כי העשייה היא החשובה.

נורית בלקין: הנוסחה שלי להצלחה זה לקבל מסר שיהיה מוביל – גם מהדרגים הגבוהים וגם בעשייה בשטח – לעבוד על עשייה ערכית ופחות לרדוף אחרי ציונים.

נורית בלקין: לתת מסר למורים של ללמד איך ללמוד ולא ללמד כמויות של חומר.

נורית בלקין: לפעמים אנחנו נתקלים בסיטואציות ביום יום, כמורים – אני ועמיתיי, ואני שומעת את זה גם מקולגות מבתי ספר אחרים, שהלחץ של המרדף אחרי ציונים שם בצד וקצת משכיח את הלמידה הערכית.

נורית בלקין: אני חושבת וכך אני פועלת ואני יודעת שיש הרבה עמיתים שלי שפועלים בצורה כזו כי אנחנו דוגלים בסובלנות וגישור – שאם מחנכים אדם לחינוך מאד ערכי, ואם מחנכים אדם לסובלנות, להאמין בערך של עצמו ובו, הדברים האחרים וההישגים מגיעים כבר באופן אוטומטי.

נורית בלקין: יש לי הוכחות מהעבודה שלי, הוכחות מהעבודה של קולגות שלי.

נורית בלקין: אנחנו בית ספר שדוגל בגישור, בית ספר שמוביל גישור, בית ספר שעושה גישור ומלמד גישור בתי ספר אחרים.

נורית בלקין: הנחתי שנה שלמה מנהלים ומרכזי שכבות ב "שגב שלום" על מנת שהם יוכלו להטמיע שם את תוכנית הגישור.

נורית בלקין: הדרך הזו לעבוד עם ילדים, אם זה יהיה המסר גם מלמעלה – הדברים יעבדו הרבה יותר טוב.

איתן כאדן: אני חושב שאני די ממשיך חלק מהדברים שאמרו.

איתן כאדן: הדבר הראשון זה להקשיב – שהצוות מקשיב.

איתן כאדן: אם זה מתחיל במנהל, אם המנהל מראה לצוות שהוא מקשיב להם, המורים מקשיבים לתלמידים, התלמידים יתחילו אט אט או מהר יותר להקשיב גם אחד לשני – אם זה במגרש, בהפסקה, אם זה בלימודים.

איתן כאדן: הרעיון של לימוד בחברותא, שהתחיל בבתי מדרש לפני אלפי שנים זה דבר שנכון לילדים בכל גיל – כשהם יושבים על איזשהו טקסט ופשוט משוחחים, מקשיבים אחד לשני.

איתן כאדן: כל אחד מביא את הניסיון שלו וכל אחד מקשיב לשני על בסיס הלימודים שלהם – הם יכולים להיות הרבה יותר רגישים אחד לשני.

איתן כאדן: הם אלה שיקימו את הדור הבא, וכמובן, מעבר לבית הספר, אם היתה יוצאת פה דרישה שתצא מהוועדה הזו – למשל, לדוגמה, שבתי ספר דתיים, חילוניים, בתי ספר יהודים וערבים חייבים להיפגש פעם בשנה.

איתן כאדן: להקשיב אחד לשני.

זבולון אורלב: הוא מלמד בבית ספר שמשותף לתלמידים חילוניים ודתיים בכפר אדומים.

זבולון אורלב: זה אחד מבתי הספר הבודדים במדינת ישראל.

זבולון אורלב: כל ילדי הכפר בכפר אדומים מאד מקפידים – האוכלוסייה שם מאד מאוזנת.

איתן כאדן: אני מכיר בתי ספר בארץ, פה בעיר, בית ספר דתי שמעברו השני של הכביש יש בית ספר חילוני והילדים לא מכירים אחד את השני בכלל.

איתן כאדן: אם היו יושבים יחד ומקשיבים זה היה עושה המון לחברה בישראל.

איתן כאדן: זה מתחיל מלמעלה- מנהל מקשיב לצוות ובונים את הדברים יחד.

איתן כאדן: הרעיון הוא להקשיב אחד לשני.

מסעוד גנאים: גם אני מורה לשעבר .

מסעוד גנאים: הייתי מורה להיסטוריה בתיכון בסכנין.

מסעוד גנאים: האמת,הייתי אצל מוחמד בפאראדיס.

מסעוד גנאים: בירכתי אותו שם.

מסעוד גנאים: לא היתה לי עד עכשיו הזדמנות אז אני מברך גם את האחרים עכשיו.

מסעוד גנאים: אני מרגיש גאה כמורה וכאדם שמאמין בהוראה, מאמין בחינוך, שהוא המשאב והדבר היקר ביותר והחשוב ביותר.

מסעוד גנאים: ממה שהבנתי ממוחמד – שמאחורי כל מורה טוב, מצליח, צריך להיות מנהל טוב, מצליח, שנותן למורה את הגיבוי לצמוח, נותן לו את ההזדמנות ולא רואה בו איום לעתיד, אלא כוח לבית הספר.

מסעוד גנאים: למנהל יש תפקיד חשוב בבית הספר.

מסעוד גנאים: ממה שאמרו על הנוסחאות והמתכונים – אני, כמורה להיסטוריה, מקצוע שהוא קצת משעמם לתלמידים לכתוב וכן הלאה- היתה לי נוסחה למורה המצליח.

מסעוד גנאים: לפי דעתי מורה מצליח הוא מחנך, כפי שאומרים –מורה לחיים.

מסעוד גנאים: הוא שידוע שהעולם הוא לא רק כיתה שיש לה 4 קירות.

מסעוד גנאים: העולם הוא רחב יותר מזה, ומי שעומד מולו, התלמיד, הוא גם – עולם ומלואו.

מסעוד גנאים: אנחנו בסוף צריכים להכין את האדם, את האזרח לעתיד.

מסעוד גנאים: אנחנו לא חייבים שכל תלמיד יהיה שכפול שלי או שלו.

מסעוד גנאים: זו היתה הביקורת שלי על כל מבחני הבגרות שהפכו את בית הספר למירוץ לציון.

מסעוד גנאים: לכן, אני, כמורה מצליח – אני לא יודע אם לכל מנהל יש לו את הראיה שלו, את הקריטריון שלו.

מסעוד גנאים: נכון שאצל רובם הקריטריון הוא הציונים, אבל לפי דעתי, וזו הביקורת שלי – מורה מצליח בישראל הוא לא זה שהצליח לגלות בתלמיד שלו סופר או משורר – לא.

מסעוד גנאים: אלא – בודקים אותך בסוף במבחן הציונים, וזה לא נכון, לפי דעתי.

מסעוד גנאים: ממה שאמרו – צריך לדאוג לאדם שיש בתלמיד.

מסעוד גנאים: דיברו על הקשבה.

מסעוד גנאים: מוחמד דיבר על הדברים – גם הקטנים.

מסעוד גנאים: אם בהתחלת היום אני רואה שיש תלמיד שהוא עצוב, אני צריך לדאוג לו.

מסעוד גנאים: הפן האנושי הוא חשוב ביותר, לדעתי.

מסעוד גנאים: אני מברך את כולם ומקווה שירבו המורים המצטיינים והמצליחים.

זבולון אורלב: אני מאמין שאין סתירה בין הצטיינות בלימודים לבין חינוך ערכי, במלוא מובן המילה, שהתפקיד של מערכת החינוך הוא לעשות את שניהם כאחד.

זבולון אורלב: לצערי, בגלל הקיצוצים זורקים את התפילין מהספינה, דבר ראשון.

זבולון אורלב: זרקו את הדברים הערכיים ולא את המתמטיקה.

נורית בלקין: אין סתירה, אבל ההדגשים הם שונים היום.

נורית בלקין: ההדגשים הם לא ברוח הערכיות, וחבל.

זבולון אורלב: אני מסכים איתך.

זבולון אורלב: אני מסכים איתך שהצד הערכי מאד פגוע.

זבולון אורלב: אני מוכרח להגיד שגם הצד ההישגי מאד פגוע.

זבולון אורלב: המבחנים הבינלאומיים מראים שמצבנו - -

נורית בלקין: הישגים יכולים לבוא במקום שיש אדם שלם.

רונית תירוש: את מורה בתיכון או ביסודי?

נורית בלקין: אני מורה ביסודי, אני מלמדת כיתות א-ב, ואני רואה משם את הצמיחה.

רונית תירוש: יותר קל למנהלת להסכים עם הגישה הזו כי גם עליה אין לחץ.

רונית תירוש: אני מתקשה לראות מנהלים בתיכון שיוכלו לאפשר את הגישה, על אף התובנות המאד ברורות כולנו.

רונית תירוש: דברים.

רונית תירוש: יש מלמעלה פיקוח , בגרויות וכן הלאה.

נורית בלקין: אני לא אומרת שהישגים וציונים זה לא דבר שנכון לדרוש, אבל אם אנחנו, ביסודי, נוכל לשים את ההדגשים יותר במקום הערכי, הילדים שיגיעו לחטיבה ולתיכון יהיו במקום שונה, וההישגים יבואו בהתאם.

נורית בלקין: חשוב שיהיו הישגים, חשוב שיהיו אנשים מצליחים - -

רונית תירוש: הביטוי הזה של להיעזר בשלבים של היסודי להשקפה הזו – זה נכון.

נורית בלקין: זה היסוד, זה הבסיס.

זבולון אורלב: המעניין כאן – שיש שני מורים מהיסודי ושניים מהתיכון.

זבולון אורלב: אנחנו שוב רוצים להודות לכם, להוקיר ולהעריך.

זבולון אורלב: תראו הצלחה בכך שהרבה מורים ישאפו להיות כמוכם.

מוחמד מוחסן: יש עוד הרבה.

זבולון אורלב: בשם חבריי לוועדה – אני רוצה להודות להסתדרות המורים ולעיתון "ידיעות אחרונות" על המבצע החשוב.

זבולון אורלב: אני מודה לכם, הישיבה נעולה.